Euroopan komissio ehdottaa, että kellojen siirtelystä luovutaan ensi vuonna.

Liikenne- ja viestintäministeri Anne Berner (kesk). SATUMAARI VENTELÄ/KL

Komission ehdotuksen mukaan kaksi kertaa vuodessa tapahtuvasta kellonajan siirrosta luovutaan kaikkialla Euroopan unionissa.

- Tämä on työvoitto meille suomalaisille. Aloite lähti meiltä ja asiaa ovat edistäneet niin ministerimme kuin meppimme, pääministeri Juha Sipilä (kesk) kommentoi asiaa keskiviikkona.

Juncker kertoi asiasta keskiviikkona EU:n tilaa käsitelleessä puheessaan.

Komission ehdotuksen mukaan jäsenmaat päättävät, haluavatko ne noudattaa pysyvästi kesä- vai talviaikaa. Tämän jälkeen ne eivät voi enää siirtää kelloa vuodenaikojen mukaan. EU-maat voivat kuitenkin edelleenkin valita itse, mitä aikavyöhykettä niihin sovelletaan.

Suomessa kellojen siirtelystä luopumisen taustalla on kansalaisaloite, joka tuli eduskunnan käsittelyyn keväällä 2017. Tämän jälkeen liikenneministeri Anne Berner (kesk) lähetti kesäaikaa koskevan kirjeen komissaari Violeta Bulcille 15. marraskuuta 2017. Kirjeessä kerrottiin Suomen tilanteesta ja tiedusteltiin komission aikeista kesäajan suhteen.

- On upeaa, että kansalaisten ääntä on kuultu ja Suomen työ tuottaa tulosta. Suomalaisten sekä muiden EU-maiden kansalaisten viesti on ollut harvinaisen selkeä: kellojen siirtelystä halutaan luopua, Berner sanoo tiedotteessaan.

Kansalaisten kuuleminen jatkuu.

Bernerin mukaan liikenne- ja viestintäministeriö (LVM) käynnistää syyskuun aikana kansalaiskeskustelun, jossa kysytään pitäisikö Suomen siirtyä pysyvästi talvi- eli normaaliaikaan vai kesäaikaan. Kansalaiskeskustelu käynnistetään Otakantaa.fi-foorumilla.

LVM:n tiedotteen mukaan keskustelussa selvitetään mielipiteitä ja näkemyksiä siitä, pitäisikö Suomen siirtyä pysyvästi talvi- eli normaaliaikaan vai kesäaikaan. Keskustelun tuloksia käytetään hyväksi, kun asian valmistelua jatketaan.

LVM:n mukaan viimeinen pakollinen siirtyminen kesäaikaan tapahtuu sunnuntaina 31. maaliskuuta 2019. Sen jälkeen EU-maat, jotka haluavat siirtyä pysyvästi talviaikaan, voivat vielä kerran siirtää kellonaikaa sunnuntaina 27. lokakuuta 2019. Tämän päivämäärän jälkeen muutokset eivät enää olisi mahdollisia.

Vielä ainakin tänä syksynä siirrytään talviaikaan.